奉和府公新作盆山激水若泉見招十二韻
作者：劉敞
朝代：宋

paragraphs: 誰謂山水秀，忽登君子堂。
乃知仁智樂，不與冠蓋妨。
濃靄萬叠碧，懸流百尋長。
列峰映落落，遶溜含蒼蒼。
氣爽變衡霍，聲幽激瀟湘。
意真景自遠，趣逸累已忘。
鳴玉無時續，翠屏終日張。
賞音得虛寂，寓興成軒昂。
夙昔慕丘壑，邇来倦簪裳。
欣符洗耳願，遽有尋源狂。
縱目寄歷覽，挟琴寫鏗鏘。
但疑主人厭，應接殊未央。